PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FK/3/1/007	Bratislava,  29. januára 2008	

Protimonopolný úrad Slovenskej republiky, odbor koncentrácií v správnom konaní 
číslo 0053/OK/2007 začatom dňa 09.07.2007 na základe oznámenia koncentrácie podnikateľom ECM Group N. V., Naritaweg 165, 1043 BW Amsterdam, Holandsko prostredníctvom svojho splnomocneného právneho zástupcu JUDr. Radomíra Bžána, Advokátskej kancelárie JUDr. Radomír Bžán & spol., so sídlom Lazaretská 3/a, 811 08 Bratislava vo veci koncentrácie podnikateľov ECM Group N. V., Naritaweg 165, 1043 BW Amsterdam, Holandsko a Carrefour Slovensko, a. s., Panónska cesta 16, 16/A, 851 04  Bratislava

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej výlučnej kontroly podnikateľa ECM Group N. V., Naritaweg 165, 1043 BW Amsterdam, Holandsko nad podnikom podnikateľa Carrefour Slovensko,  a. s., Panónska cesta 16, 16/A, 851 04  Bratislava, a to prostredníctvom podnikateľa SVP TSAR Holding B. V., so sídlom Naritaweg 165, 1043 BW Amsterdam, Holandsko a prostredníctvom podnikateľa Retail Value SK, a.s., so sídlom Panónska cesta 16, 851 04 Bratislava na základe Zmluvy o predaji a kúpe všetkých akcií Carrefour Slovensko, a.s. zo dňa 01.06.2007, uzatvorenej medzi CARREFOUR NEDERLAND B.V., so sídlom na Gebouw Spring, Overschiestraat 186-D, 1062 XK Amsterdam, Holandsko ako predávajúcim a medzi I.C.S. a.s., Těšnov 5, 110 00 Praha 1, Česká republika a ECM Group N. V., Naritaweg 165, 1043 BW Amsterdam, Holandsko ako kupujúcimi. 

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 09.07.2007 listom zaevidovaným pod č. 2536/2007 podnikateľom ECM Group N. V., Naritaweg 165, 1043 BW Amsterdam, Holandsko (ďalej len „ECM Group“) prostredníctvom svojho splnomocneného právneho zástupcu JUDr. Radomíra Bžána, JUDr. Radomír Bžán & spol., Lazaretská 3/a, 811 08 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí nepriamej výlučnej kontroly podnikateľa ECM Group nad podnikom podnikateľa Carrefour Slovensko, a. s., Panónska cesta 16, 16/A, 851 04  Bratislava (ďalej len „Carrefour Slovensko“), a to prostredníctvom podnikateľa SVP TSAR Holding B. V., so sídlom Naritaweg 165, 1043 BW Amsterdam, Holandsko (ďalej len „TSAR Holding“) a prostredníctvom podnikateľa Retail Value SK, a.s., so sídlom Panónska cesta 16, 851 04 Bratislava (ďalej len „Retail Value SK“) na základe Zmluvy o predaji a kúpe všetkých akcií Carrefour Slovensko, a.s. zo dňa 01.06.2007, uzatvorenej medzi CARREFOUR NEDERLAND B.V., so sídlom na Gebouw Spring, Overschiestraat 186-D, 1062 XK Amsterdam, Holandsko (ďalej len „Carrefour Nederland“) ako predávajúcim a medzi I.C.S. a.s., Těšnov 5, 110 00 Praha 1, Česká republika (ďalej len „I.C.S.“) a ECM Group N. V., Naritaweg 165, 1043 BW Amsterdam, Holandsko ako kupujúcimi (ďalej len „Zmluva o predaji a kúpe všetkých akcií Carrefour Slovensko“). 

Na základe doručenia oznámenia predmetnej koncentrácie začalo dňa 09.07.2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0053/OK/2007, o čom úrad listom č. 2701/PMÚ SR/2007 zo dňa 20.07.2007 informoval účastníka správneho konania. 

Predmetné oznámenie bolo doplnené listom zaevidovaným úradom dňa 26.07.2007 pod číslom 2820/2007, listom zaevidovaným úradom dňa 09.08.2007 pod číslom 2990/2007, listom zaevidovaným úradom dňa 21.08.2007 pod číslom 3123/2007, listom zaevidovaným úradom dňa 08.10.2007 pod číslom 3699/2007, listom zaevidovaným úradom dňa 12.11.2007 pod číslom 4122/2007,  listom zaevidovaným úradom dňa 23.11.2007 pod číslom 4282/2007, listom zaevidovaným úradom dňa 29.11.2007 pod číslom 4357/2007 a listom zaevidovaným úradom dňa 17.12.2007 pod číslom 4562/2007 a 4570/2007. 

Po doplnení oznámenia koncentrácie podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“) listom doručeným úradu dňa 17.12.2007, zaevidovaným pod č. 4570/2007,  začala dňa 18.12.2007 plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 4630/PMÚ SR/2007 zo dňa 21.12.2007.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol uhradený dňa 06.08.2007.

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti         a konania sú alebo nie sú zamerané na dosahovanie zisku.

ECM Group

Spoločnosť ECM Group je verejnou akciovou spoločnosťou založenou a existujúcou podľa práva Holandska, zapísanou v Obchodnom registri pod číslom 33233708, ktorí spravuje Obchodná komora pre mesto Amsterdam. Jediným akcionárom ECM Group je pán Milan Janků, bytom Praha 6, Nad Strakovkou 6. Štruktúra obsahujúca zoznam dcérskych a pridružených spoločností ECM Group je súčasťou spisového materiálu. Oznamovateľ v oznámení koncentrácie uvádza, že ECM Group je holdingovou a finančnou spoločnosťou, ktorá sa zaoberá hľadaním investičných príležitostí hlavne pokiaľ ide o investície v oblasti nehnuteľností (development a výstavba nehnuteľností) a cenných papierov. Jej hlavné priame aktivity sa teritoriálne nachádzajú na území Holandska a Luxemburska, nepriame aktivity zasa na území Českej republiky a Čínskej ľudovej republiky.

Na území Slovenskej republiky má skupina ECM Group dve spoločnosti. Ide o spoločnosť PSJ Hydrotranzit, a.s., so sídlom Galvániho 8, 821 04 Bratislava, ktorá patrí do skupiny PSJ Holding a novo založená spoločnosť Retail Value SK, ktorá je podľa výpisu z obchodného registra 100 % dcérskou spoločnosťou podnikateľa TSAR Holding, ktorý je zároveň dcérskou spoločnosťou spoločnosti ECM Group. Ako už bolo vyššie uvedené, vlastnícka a organizačná štruktúra ECM Group je súčasťou spisového materiálu.

Z vyššie uvedených skutočností vyplýva, že ECM Group je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V predmetnom správnom konaní je podnikateľ ECM Group zastúpený JUDr. Radomírom Bžánom, advokátom z advokátskej kancelárie JUDr. Radomír Bžán & spol., so sídlom Lazaretská 3/a, 811 08 Bratislava, na základe písomného splnomocnenia zo dňa 22.06.2007.

Carrefour Slovensko 

Carrefour Slovensko je akciovou spoločnosťou založenou v súlade s právnym poriadkom Slovenskej republiky, ktorá je zapísaná v obchodnom registri Okresného súdu Bratislava I, Oddiel: Sa, Vložka č.: 1943/B, ktorá bola založená dňa 29.10.1998; 100 % vlastníkom spoločnosti Carrefour Slovensko je Carrefour Nederland, ktorá je následne výlučne kontrolovaná spoločnosťou Carrefour S.A., spoločnosťou kótovanou na burze, založenou podľa právneho poriadku Francúzska. Carrefour Slovensko nekontroluje žiadnych iných podnikateľov a nemá ani žiadnu dcérsku spoločnosť. V Slovenskej republike teda nie je žiadna spoločnosť priamo alebo nepriamo kontrolovaná spoločnosťou Carrefour Slovensko. 

Skupina Carrefour, do ktorej Carrefour Slovensko patrí, má celosvetovo viac ako 11 000 obchodov. Skupina pôsobí vo všetkých druhoch maloobchodnej distribúcie, predovšetkým prostredníctvom maloobchodného predaja potravín. Na území Slovenskej republiky Carrefour riadi štyri obchody a predmetom jeho podnikania je maloobchodný predaj potravinárskeho a nepotravinárskeho tovaru. Štatutárnym orgánom je predstavenstvo, ktoré má v súčasnosti troch členov.
 
Spoločnosť Carrefour Slovensko prevádzkuje 4 hypermarkety a dve čerpacie stanice, a to konkrétne:
 
-	Carrefour Slovensko, a.s., Hypermarket Danubia, Panónska cesta 16/A,     851 04  Bratislava;
-	Carrefour Slovensko, a.s., Hypermarket Polus, Vajnorská ulica, 831 03  Bratislava;
-	Carrefour Slovensko, a.s., Hypermarket Dubeň, Vyskoškolákov 52, 010 08  Žilina;
-	Carrefour Slovensko, a.s., Hypermarket Cassovia, Pri prachárni 4, 040 01  Košice;
-	Carrefour Slovensko, a.s., Čerpacia stanica Žilina, Vyskoškolákov 52, 010 08  Žilina;
-	Carrefour Slovensko, a.s., Čerpacia stanica Košice, Alejová, 040 01  Košice.

Podľa obchodného registra spoločnosť Carrefour Slovensko vykonáva viacero podnikateľských činností. Zaoberá sa najmä kúpou tovaru za účelom jeho predaja konečnému spotrebiteľovi (maloobchod), resp. za účelom jeho predaja iným prevádzkovateľom živnosti (veľkoobchod). Okrem toho sa zaoberá výrobou a predajom cukrárenských a pekárenských výrobkov, výrobou mäsa ako aj výrobou a predajom hotových jedál a polotovarov. Medzi ďalšie činnosti Carrefour Slovensko patrí spracovanie a konzervovanie rýb a výroba rybích výrobkov, ako aj úprava odevov, fotografické služby a mnohé ďalšie činnosti, uvedené v prílohe k Oznámeniu koncentrácie, ktoré sú súčasťou spisového materiálu.  

Z vyššie uvedeného je zrejmé, že spoločnosť Carrefour Slovensko je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie 
	
Podľa § 9 ods. 1 zákona je koncentrácia proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie spočíva v získaní nepriamej výlučnej kontroly podnikateľa ECM Group nad podnikom podnikateľa Carrefour Slovensko. Z oznámenia koncentrácie vyplýva, že ide o transakciu, ktorá vznikla na základe Zmluvy o predaji a kúpe všetkých akcií Carrefour Slovensko uzatvorenej medzi Carrefour Nederland ako predávajúcim a medzi I.C.S. a ECM Group ako kupujúcimi. Na základe uvedenej Zmluvy o predaji a kúpe všetkých akcií Carrefour Slovensko, podnikateľ ECM Group získal nepriamu výlučnú kontrolu nad spoločnosťou Carrefour Slovensko prostredníctvom podnikateľa TSAR Holding a prostredníctvom podnikateľa Retail Value SK.

Ďalej z oznámenia koncentrácie vyplýva, že ide o transakciu, ktorá je previazaná okrem uvedenej Zmluvy o predaji a kúpe všetkých akcií Carrefour Slovensko ešte so štyrmi zmluvami, konkrétne sa jedná o:
 
a)	Zmluvu o predaji a prevode akcií v TSAR Holding so sídlom v Amsterdame, zo spoločnosti ECM Group na I.C.S., uzatvorenú dňa 25.06.2007 (ďalej len „Zmluva o predaji a prevode akcií TSAR Holding“);
b)	Zmluvu o postúpení, uzatvorenú dňa 27.06.2007 medzi Carrefour Nederland ako predávajúcim a medzi I.C.S. a ECM Group ako postupcami a TSAR Holding ako postupníkom (ďalej len „Zmluva o postúpení 1“);  
c)	Druhú zmluvu o postúpení (Second Assignment Agreement), uzatvorenú dňa 09.11.2007 medzi Carrefour Nederland ako predávajúcim a medzi I.C.S., ECM Group a TSAR Holding a Retail Value SK ako novým nadobúdateľom (ďalej len „Zmluva o postúpení 2“);
d)	Franchisingovú zmluvu (v parafovanom znení) medzi Carrefour Nederland ako poskytovateľom a medzi Carrefour Slovensko ako príjemcom, v prítomnosti I.C.S. a ECM Group ako akcionárov príjemcu, ktorá bude uzatvorená po splnení odkladacej podmienky, t.j. po udelení súhlasu úradom s transakciou (ďalej len „Franchisingová zmluva“).

Počas správneho konania sa vo vzájomnej korešpondencii medzi účastníkom správneho konania a úradom niekoľko krát riešila otázka týkajúca sa výlučnej, resp. spoločnej kontroly. V oznámení koncentrácie zo dňa 09.07.2007 bolo pôvodne oznamovateľom koncentrácie oznámené získanie spoločnej kontroly spoločností ECM Group a I.C.S. nad podnikateľom Carrefour Slovensko. Nakoľko však v priebehu správneho konania neboli predložené relevantné dôkazy, ktoré by preukazovali získanie spoločnej kontroly oboch spoločností, úrad na základe uvedeného dospel k záveru, že sa jedná o výlučnú kontrolu podnikateľa ECM Group nad podnikateľom Carrefour Slovensko. Pri riešení otázky priamej a nepriamej kontroly bola na úrad v priebehu správneho konania dňa 26.07.2007 v liste zaevidovanom úradom pod č. 2820/2007 doručená Zmluva o postúpení 1, ktorou boli postúpené všetky práva spoločností ECM Group a I.C.S. vyplývajúce zo Zmluvy o predaji a kúpe všetkých akcií spoločnosti Carrefour Slovensko na novo založenú spoločnosť TSAR Holding (spoločnosť založenú a existujúcu podľa zákonov Holadnska), ktorá bola založená účastníkom koncentrácie spoločnosťou ECM Group. Po založení spoločnosti došlo k predaju 25 % podielu akcií spoločnosti TSAR Holding spoločnosti I.C.S., na základe Zmluvy o predaji a prevode akcií TSAR Holding, ktorá bola úradu doručená dňa 21.08.2007 v liste zaevidovanom úradom pod č. 3123/2007. Z uvedeného vyplýva, že akcionármi spoločnosti TSAR Holding sú ECM Group so 75 % podielom akcií a I.C.S. s 25 % podielom akcií. TSAR Holding je teda dcérskou spoločnosťou podnikateľa ECM Group a I.C.S. Taktiež v priebehu správneho konania bola dňa 17.12.2007 v liste zaevidovanom úradom pod č. 4562/2007 úradu doručená Zmluva o postúpení 2, na základe ktorej podnikateľ TSAR Holding previedol na podnikateľa Retail Value SK práva a povinnosti vyplývajúce zo Zmluvy o predaji a kúpe všetkých akcií Carrefour Slovensko. Spoločnosť Retail Value SK bola založená podnikateľom TSAR Holding, ktorý vlastní 100 % jej akcií, z čoho vyplýva, že Retail Value SK je dcérskou spoločnosťou podnikateľa TSAR Holding.

Prílohou a teda pridruženou súčasťou Zmluvy o predaji a kúpe všetkých akcií  Carrefour Slovensko je aj Franchisingová zmluva, ktorá tvorí základ pre spoluprácu vo franchisingovom systéme a do hĺbky sa zaoberá partnermi, právami a povinnosťami jednotlivých zmluvných partnerov, obchodnou činnosťou, reklamou a ďalšími skutočnosťami.  Na základe Franchisingovej zmluvy poskytovateľ udeľuje príjemcovi a príjemca prijíma povolenie prevádzkovať na určité zmluvné obdobie franchisovaný podnik v rámci územia, vymedzeného vo Franchisingovej zmluve a predávať výrobky v priestoroch v súlade s metódou a know-how, ako aj s tým súvisiace právo na využívanie duševného vlastníctva. Touto zmluvou sa teda príjemca zaväzuje pri prevádzke franchisovaného podniku aplikovať know-how poskytovateľa a vykonať všetko s cieľom zachovania  dobrej povesti poskytovateľa ako renomovaného predajcu. Franchisingová zmluva obsahuje jednak záujmy členov franchisingového reťazca na ochranu priemyslu poskytovateľa franchisingu a práv duševného vlastníctva ako aj záujmy na udržiavaní spoločnej identity a autority franchisingového reťazca.  

Úrad po preštudovaní všetkých podkladov oznámenia koncentrácie zistil, že podnikateľ ECM Group na základe Zmluvy o predaji a kúpe všetkých akcií Carrefour Slovensko získa možnosť vykonávať rozhodujúci vplyv na činnosť podnikateľa Carrefour Slovensko, teda získa nepriamu výlučnú kontrolu nad podnikom podnikateľa Carrefour Slovensko. 

V predmetnom prípade sa teda jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. b) zákona spočívajúcu v získaní nepriamej výlučnej kontroly podnikateľa ECM Group nad podnikom podnikateľa Carrefour Slovensko na základe Zmluvy o predaji a kúpe všetkých akcií Carrefour Slovensko.  

3.	Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ ECM Group, ktorý získal kontrolu nad podnikom podnikateľa Carrefour Slovensko. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia ECM Group a Carrefour Slovensko. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk         a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2006, presiahol 1,2 mld. Sk. Úrad ďalej zistil, že celkový obrat podnikateľov ECM Group a Carrefour Slovensko v Slovenskej republike v roku 2006 u každého presiahol 360 mil. Sk. Konkrétne údaje o obratoch spoločností sú súčasťou spisového materiálu. 

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. a) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy o predaji a kúpe všetkých akcií Carrefour Slovensko, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Zmluvy o predaji a kúpe všetkých akcií Carrefour Slovensko, t.j. 01.06.2007. Vzhľadom na to, že oznámenie koncentrácie bolo doručené úradu dňa 09.07.2007, predmetná koncentrácia bola oznámená úradu do 30 pracovných dní odo dňa uzavretia Zmluvy o predaji a kúpe všetkých akcií Carrefour Slovensko, t. j. oznámenie koncentrácie bolo úradu doručené v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky            a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Z predložených podkladov a informácií úrad zistil, že podnikateľ ECM Group nepôsobí na území Slovenskej republiky v rovnakej oblasti ako nadobúdaná spoločnosť Carrefour Slovensko, ktorá pôsobí najmä v oblasti maloobchodného predaja potravinárskeho a nepotravinárskeho tovaru.

Vzhľadom na to, že aktivity podnikateľa ECM Group a nadobúdanej spoločnosti Carrefour Slovensko sa neprekrývajú, úrad dospel k záveru, že trhy účastníkov koncentrácie sa neprekrývajú, a preto sa úrad pri vymedzení relevantných trhov bude v nasledujúcom texte výzvy zaoberať iba vymedzením relevantných trhov spoločnosti Carrefour Slovensko ako nadobúdanej spoločnosti. 

V oznámení koncentrácie sa oznamovateľ opakovane odvoláva na správne konanie úradu č. 0117/OK/2005, v ktorom úradu boli poskytnuté všetky potrebné informácie týkajúce sa relevantných trhov, na ktorých Carrefour Slovensko  pôsobí. Na základe uvedeného úrad v ďalšom texte bude vychádzať z informácií a údajov získaných v konaní č. 0117/OK/2005.  Z oznámenia koncentrácie vyplýva, že Carrefour Slovensko vystupuje na relevantnom tovarovom trhu maloobchodného predaja každodenného spotrebného tovaru v hypermarketoch, supermarketoch a diskontných obchodoch.

Trh maloobchodného predaja každodenného spotrebného tovaru v hypermarketoch, supermarketoch a diskontných obchodoch

Vzhľadom k tomu, že podrobné informácie o tovarovom relevantnom trhu maloobchodného predaja každodenného spotrebného tovaru v hypermarketoch, supermarketoch a diskontných obchodoch sú uvedené v časti tovarový relevantný trh, v rozhodnutí č. 2006/FH/3/1/146 zo dňa 29.12.2006, ktoré súvisí so správnym konaním č. 0117/OK/2005, ako aj vzhľadom k tomu, že tak ako bude uvedené neskôr, predmetná koncentrácia nevedie k vytvoreniu alebo posilneniu dominantného postavenia, ktorého dôsledkom sú významné prekážky efektívnej súťaže, úrad dospel k záveru, že na účely objektívneho posúdenia dopadov predmetnej koncentrácie, nie je potrebné bližšie definovať a špecifikovať trh maloobchodného predaja každodenného spotrebného tovaru v hypermarketoch, supermarketoch a diskontných obchodoch.

5.2	Priestorový relevantný trh

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z oznámenia koncentrácie vyplýva, že priestorový relevantný trh maloobchodného predaja každodenného spotrebného tovaru v hypermarketoch, supermarketoch a diskontných obchodoch vymedzil účastník konania územím tvoreným spádovou oblasťou tvorenou 20 minút jazdy autom od predajných miest v jednotlivých mestách Bratislava, Žilina a Košice.

Vzhľadom k tomu, že podrobné informácie o priestorovom relevantnom trhu sú uvedené v časti priestorový relevantný trh, v rozhodnutí č. 2006/FH/3/1/146 zo dňa 29.12.2006, ktoré súvisí so správnym konaním č. 0117/OK/2005, ako aj vzhľadom k tomu, že tak ako bude uvedené neskôr, predmetná koncentrácia nevedie k vytvoreniu alebo posilneniu dominantného postavenia, ktorého dôsledkom sú významné prekážky efektívnej súťaže, úrad dospel k záveru, že na účely objektívneho posúdenia dopadov predmetnej koncentrácie nie je potrebné bližšie definovať a špecifikovať priestorový relevantný trh. 

Na základe uvedených skutočností úrad identifikoval nasledovné relevantné trhy dotknuté posudzovanou koncentráciou:

-	relevantný trh maloobchodného predaja každodenného spotrebného tovaru v hypermarketoch, supermarketoch a diskontných obchodoch v spádovej oblasti tvorenej 20 minút jazdy autom od predajných miest v meste Bratislava;
-	relevantný trh maloobchodného predaja každodenného spotrebného tovaru v hypermarketoch, supermarketoch a diskontných obchodoch v spádovej oblasti tvorenej 20 minút jazdy autom od predajných miest v meste Žilina;
-	relevantný trh maloobchodného predaja každodenného spotrebného tovaru v hypermarketoch, supermarketoch a diskontných obchodoch v spádovej oblasti tvorenej 20 minút jazdy autom od predajných miest v meste Košice.

6.	Dopad koncentrácie na hospodársku súťaž 

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z oznámenia koncentrácie vyplýva, že spoločnosť ECM Group nevstupuje na trhy, na ktorých pôsobí spoločnosť Carrefour Slovensko a vzhľadom na oblasť pôsobenia účastníkov koncentrácie teda nedochádza v prípade predmetnej koncentrácie k  prekrývaniu aktivít účastníkov koncentrácie. 

Ako už bolo vyššie uvedené, spoločnosť Carrefour Slovensko pôsobí na relevantnom trhu maloobchodného predaja každodenného spotrebného tovaru v hypermarketoch, supermarketoch a diskontných obchodoch v spádovej oblasti tvorenej 20 minút jazdy autom od predajných miest v meste Bratislava, Žilina a Košice.

Spoločnosť Carrefour Slovensko bude po uskutočnení procesu koncentrácie fungovať na princípe „Going Concern“ – t.j. fungujúca firma, bez akéhokoľvek prerušenia prevádzky pri prevzatí novým majiteľom. K zmene dochádza na úrovni vlastníctva cieľovej spoločnosti so zámerom pokračovať v podnikaní v zásade na rovnakej úrovni, ako tomu je v súčasnosti. Preto sa účastníci koncentrácie dohodli na forme franchisingu, ktorý vyjadruje záujem obidvoch strán – záujem Carrefour Nederland opustiť slovenský trh a záujem ECM  a I.C.S. ako akcionárov využiť know-how a skúsenosti poskytovateľa pri vstupe do novej oblasti podnikania a pre spotrebiteľa udržať rovnakú úroveň poskytovaných tovarov a služieb.

Koncentrácia bude mať iba obmedzený vplyv na úsporu nákladov, zlepšenie vzťahu kvalita – cena či na posilnenie konkurencieschopnosti, pretože na základe Zmluvy o predaji a kúpe všetkých akcií Carrefour Slovensko a na základe Franchisingovej zmluvy sa zachovajú všetky vnútorné predpisy, postupy, metódy a technológie, ktoré používa Carrefour Slovensko i v súčasnosti. 

Vzhľadom k tomu, že tak ako bolo uvedené vyššie, podnikateľ ECM Group nepôsobí v tej istej oblasti ako podnikateľ Carrefour Slovensko a zároveň nepôsobí ani v oblasti, ktorá by nadväzovala dodávkami alebo odbytom na činnosť podnikateľa Carrefour Slovensko, posudzovaná koncentrácia je koncentráciou konglomerátneho charakteru. 

Vzhľadom ku skutočnosti, že v prípade predmetnej koncentrácie nedochádza k horizontálnemu ani vertikálnemu prekrývaniu aktivít účastníkov koncentrácie a s nimi prepojených podnikateľov, pričom tiež nepôsobia na úzko súvisiacich trhoch, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti maloobchodného predaja každodenného spotrebného tovaru v hypermarketoch, supermarketoch a diskontných obchodoch v spádovej oblasti tvorenej 20 minút jazdy autom od predajných miest v meste Bratislava, Žilina a Košice nezmení a predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže. 

7.	Záver

Vzhľadom na to, že v predmetnom prípade dochádza ku koncentrácii formou získania kontroly podnikateľa  ECM Group nad podnikom podnikateľa Carrefour Slovensko na základe Zmluvy o predaji a kúpe všetkých akcií Carrefour Slovensko, ktorá nezmení existujúcu štruktúru konkurenčného prostredia, pretože uskutočnením posudzovanej koncentrácie nedôjde k horizontálnemu ani vertikálnemu prekrytiu podnikateľských aktivít účastníkov koncentrácie a s nimi prepojených podnikateľov na území Slovenskej republiky, úrad dospel k záveru, že posudzovaná koncentrácia nevytvára alebo neposilňuje dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu maloobchodného predaja každodenného spotrebného tovaru v hypermarketoch, supermarketoch a diskontných obchodoch v spádovej oblasti tvorenej 20 minút jazdy autom od predajných miest v meste Bratislava, Žilina a Košice.

Podľa § 33 zákona úrad listom číslo 247/PMÚ SR/2008 zo dňa 23.01.2008 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 323/2008 dňa 29.01.2008, v ktorom uviedol, že k výzve, ani k podkladom rozhodnutia alebo spôsobu jeho zistenia nemá žiadne výhrady, pripomienky, ani návrhy na doplnenie a v súvislosti so správnym konaním                 č. 0053/OK/2007 súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
JUDr. Radomír Bžán
Advokát
Lazaretská 3/a
811 08  Bratislava